12. ข้อมูลอื่นที่เกี่ยวข้อง

12.1 ด้านระบบข้อมูลสารสนเทศ

ในปี พ.ศ. 2551
บริษัทฯได้มีการพัฒนางานด้านเทคโนโลยีสารสนเทศเพื่อให้การสนับสนุนส่วนงานต่างๆ
ในการปฏิบัติงานได้อย่างมีประสิทธิภาพและรวดเร็วมากขึ้น
โดยทำการติดตั้งระบบข้อมูลสารสนเทศเพื่อการบริหารและการจัดการดังต่อไปนี้

1)  การพัฒนาระบบธุรกิจขายตรง เพื่อรองรับการขยายตัวของธุรกิจ

2)  การเพิ่มประสิทธิภาพระบบ Server และอุปกรณ์ Hardware
    เพื่อพัฒนาปรับปรุงโครงสร้างพื้นฐานด้านเทคโนโลยีสารสนเทศให้มีขีดความสามารถเพิ่มขึ้นเพื่อรองรับการเชื่อมต่อภายในองค์กรได้อย่างทั่วถึง

3)  การเพิ่มประสิทธิภาพของระบบ Internet & E-Mail

4)  การนำอุปกรณ์เทคโนโลยี เช่น Remote Access, VPN, WiFi เป็นต้น
    ซึ่งเป็นอุปกรณ์ที่ช่วยให้การแก้ไขปัญหาระบบงานสามารถกระทำจากภายนอกบริษัทฯได้และมีความรวดเร็วมากขึ้นโดยมีระบบรักษาความปลอดภัยป้องกันการเข้าออกระบบของผู้ใช้งานอีกขั้นหนึ่ง

5)  Upgrade ระบบ Oracle เพื่อช่วยเพิ่มประสิทธิภาพในการทำงาน

6)  การพัฒนาระบบสารสนเทศทางด้าน E-Office ได้แก่
    การควบคุมเอกสารด้วยระบบคอมพิวเตอร์
    เพื่อช่วยลดค่าใช้จ่ายและเพิ่มประสิทธิภาพในการทำงานของส่วนสำนักงาน

7)  การฝึกอบรมเพิ่มพูนความรู้ในด้านคอมพิวเตอร์ให้กับพนักงาน
    เพื่อเพิ่มทักษะความรู้และความเข้าใจในเทคโนโลยีสารสนเทศ

12.2 นโยบายและมาตรการอนุรักษ์พลังงาน

บริษัทฯมีความมุ่งมั่นและใส่ใจกับคุณค่าของพลังงาน และพยายามดำเนินการตามมาตรการต่างๆ
ทั้งในส่วนของโรงงานและสำนักงานอย่างต่อเนื่อง
โดยรณรงค์ให้พนักงานทุกระดับชั้นในองค์กรเห็นคุณค่าของพลังงานและก่อให้เกิดการประหยัดพลังงานในบริษัทฯ
นอกจากแนวทางในการปฏิบัติเพื่อประหยัดพลังงานที่บริษัทฯกำหนดให้พนักงานปฏิบัติตามนั้น
บริษัทฯยังส่งเสริมให้พนักงานทุกระดับร่วมแสดงความคิดเห็น
การสำรวจหาข้อบกพร่องหรือจุดที่อาจก่อให้เกิดการสูญเสียพลังงานโดยไม่เกิดประโยชน์เพื่อทำการแก้ไข
ตลอดจนการทำกิจกรรมด้านการอนุรักษ์พลังงานร่วมกัน
ทั้งนี้เพื่อก่อให้เกิดการอนุรักษ์พลังงานอย่างมีส่วนร่วมจากทุกหน่วยงานในองค์กร
ซึ่งการประหยัดพลังงานดังกล่าวนอกจากจะเป็นการคำนึงถึงประโยชน์ในด้านการลดต้นทุนและค่าใช้จ่ายพลังงานของบริษัทฯแล้ว
ยังเป็นการคำนึงถึงประโยชน์ของส่วนรวมและประเทศชาติอีกด้วย

ในปี พ.ศ. 2551
บริษัทฯได้เข้าร่วมโครงการขยายผลมาตรฐานการจัดการพลังงานกับกรมพัฒนาพลังงานทดแทนและอนุรักษ์พลังงาน
กระทรวงพลังงาน ซึ่งเป็นโครงการนำร่องที่มีบริษัทต่างๆ จำนวน 40 แห่งทั่วประเทศเข้าร่วม
เพื่อทดลองปฏิบัติงานด้านระบบการจัดการพลังงานตามแนวทางของพระราชบัญญัติการส่งเสริมการอนุรักษ์พลังงาน
(ฉบับที่ 2) พ.ศ. 2550 และร่างกฎกระทรวง กำหนดมาตรฐาน หลักเกณฑ์
และวิธีการจัดการพลังงานในโรงงานควบคุมและอาคารควบคุม
ตลอดจนร่างข้อกำหนดระบบการจัดการพลังงาน ที่จะมีผลบังคับใช้ในปี พ.ศ. 2552
โดยประโยชน์จากการเข้าร่วมโครงการดังกล่าวจะช่วยให้สาขาโรงงานแต่ละแห่งของบริษัทฯมีความพร้อมสำหรับการรับการตรวจประเมินระบบการจัดการพลังงานจากผู้ตรวจประเมินภายนอกที่ได้รับการรับรองจากกรมพัฒนาพลังงานทดแทนและอนุรักษ์พลังงาน
กระทรวงพลังงาน ก่อนที่กฎหมายใหม่จะเริ่มมีผลบังคับใช้

นอกจากนี้ เมื่อวันที่ 7 มีนาคม พ.ศ. 2551 บริษัทฯร่วมกับศูนย์ปรึกษาการประหยัดพลังงาน
หอการค้าไทย ได้จัดโครงการสัมมนาเชิงปฏิบัติการ ในหัวข้อ
มาตรการประหยัดพลังงานในอุตสาหกรรมพลาสติก
โดยได้เชิญอาจารย์จากมหาวิทยาลัยเทคโนโลยีพระจอมเกล้าธนบุรีมาเป็นวิทยากรถ่ายทอดความรู้
และมีโรงงานในกลุ่มอุตสาหกรรมพลาสติกจำนวน 30 แห่ง
เข้าร่วมรับการอบรมในภาคทฤษฎีและดูการปฏิบัติจริงของสายการผลิตที่โรงงานสุขสวัสดิ์
ซึ่งการจัดสัมมนาในครั้งนี้
นอกจากจะเป็นการแสดงให้เห็นถึงการให้ความสำคัญของการประหยัดพลังงานของบริษัทฯและคำนึงถึงผลประโยชน์ส่วนรวมแล้ว
ยังเป็นการแลกเปลี่ยนความรู้และประสบการณ์ ตลอดจนปฏิบัติต่อคู่ค้า คู่แข่งขัน
และผู้มีส่วนได้เสียทุกกลุ่มอย่างมีจริยธรรมอีกด้วย

12.3 ด้านความปลอดภัย อาชีวอนามัย และสภาพแวดล้อมในการทำงาน

บริษัทฯได้ดำเนินการด้านความปลอดภัย อาชีวอนามัย
และสภาพแวดล้อมในการทำงานอย่างจริงจังและต่อเนื่อง ได้แก่
การอบรมให้ความรู้แก่พนักงานตั้งแต่ก่อนเริ่มทำงาน การจัดทำคู่มือปฏิบัติงาน
การกระจายข้อมูลข่าวสารด้านความปลอดภัยอย่างทั่วถึง ตลอดจนการมีคณะกรรมการความปลอดภัย
อาชีวอนามัย และสภาพแวดล้อมในการทำงานในแต่ละโรงงาน
เพื่อร่วมกันทำงานในด้านการตรวจสอบความปลอดภัย การปรับปรุงแก้ไข และการประเมินผล
ทั้งนี้เพื่อให้บรรลุตามนโยบายที่บริษัทฯกำหนด และมีความเหมาะสมกับการดำเนินธุรกิจของบริษัทฯ
ตลอดจนนำไปสู่การมีมาตรฐานในการดำเนินงานด้านความปลอดภัย อาชีวอนามัย
และสภาพแวดล้อมในการทำงานในระดับสากล
ซึ่งจะมีส่วนช่วยในการเพิ่มศักยภาพในการแข่งขันให้กับองค์กรโดยลดการสูญเสียทั้งในด้านของบุคลากร
เวลาทำงาน และผลผลิต อีกทั้งยังมีผลต่อภาพลักษณ์ที่ดีของบริษัทฯด้วย

ในปี พ.ศ. 2551 บริษัทฯได้มีการแต่งตั้งพนักงานในแต่ละสาขาที่ผ่านการอบรมหลักสูตร
“เจ้าหน้าที่ความปลอดภัยระดับบริหาร” และ “เจ้าหน้าที่ความปลอดภัยระดับหัวหน้างาน”
ให้เป็นเจ้าหน้าที่ความปลอดภัยในการทำงานระดับบริหารและหัวหน้างานตามที่กฎหมายกำหนด
นอกจากนี้
บริษัทฯอยู่ระหว่างดำเนินการจัดทำระบบของโรงงานสาขาโคราชเพื่อเข้าสู่ระบบรับรองมาตรฐาน
มอก. 18001:2542 และ OSHAS 18001:2007
ซึ่งหากบริษัทฯได้รับการรับรองในระบบมาตรฐานทั้งสองดังกล่าว
ก็จะยิ่งช่วยเพิ่มความมั่นใจให้แก่ลูกค้าในกระบวนการผลิตสินค้าของบริษัทฯว่ามีความปลอดภัยในระดับมาตรฐานของกระทรวงอุตสาหกรรมและมาตรฐานสากล

12.4 ด้านสิ่งแวดล้อม

บริษัทฯตระหนักถึงความรับผิดชอบต่อสังคม และเป็นมิตรกับสิ่งแวดล้อม
โดยถือว่าเป็นหน้าที่ความรับผิดชอบโดยตรงของพนักงานทุกคน
และมีความต้องการที่จะปรับปรุงระบบการจัดการสิ่งแวดล้อมอย่างต่อเนื่อง
ตลอดจนได้กำหนดเป็นนโยบายสิ่งแวดล้อมเพื่อใช้เป็นแนวทางในการปฏิบัติงานอีกด้วย
ซึ่งโรงงานสาขาบางปูของบริษัทฯได้ผ่านการตรวจสอบและได้รับใบรับรองมาตรฐานการจัดการด้านสิ่งแวดล้อม
ISO 14001:2004 จาก United Registrar of Systems (Thailand) Ltd. (URS)
แล้วตั้งแต่ปี พ.ศ. 2550 โดยในปี พ.ศ. 2552
บริษัทฯมีแผนพัฒนาโรงงานสาขาบางปูอย่างต่อเนื่องเพื่อนำไปสู่ระบบการรับรองในเวอร์ชั่นที่ใหม่กว่าเดิม
คือ ISO 14001:2007
ควบคู่ไปกับการดำเนินการเพื่อขอรับการรับรองมาตรฐานการจัดการด้านสิ่งแวดล้อม ISO
14001:2007 สำหรับโรงงานสาขาโคราช

12.5 กิจกรรมต่างๆ

ในปี พ.ศ. 2551 บริษัทฯมีกิจกรรมที่ยังคงดำเนินการต่อเนื่องมาจากปี พ.ศ. 2550 ดังนี้

1) โครงการอยู่ดีมีสุข เป็นกิจกรรมที่รณรงค์และอบรมให้ความรู้แก่พนักงาน

  ให้ดำเนินชีวิตตามแนวพระราชดำริ เศรษฐกิจพอเพียง

2) โครงการนักศึกษา เป็นกิจกรรมที่นำไปสู่การฝึกประสบการณ์ระยะยาวของ

ฝึกประสบการณ์ระยะยาว นักศึกษาระดับ ปวช., ปวส. โดยบริษัทฯรับนักศึกษาจาก

  วิทยาลัยอาชีวะต่างๆ ในแถบภาคตะวันออกเฉียงเหนือ เข้าทำงาน
  และจ่ายค่าตอบแทนและสวัสดิการต่างๆ เหมือนพนักงาน

3) กิจกรรมโรงเรียนในโรงงาน เป็นกิจกรรมที่เกิดจากความร่วมมือกันระหว่างบริษัทฯ

  กระทรวงแรงงาน และกระทรวงศึกษาธิการ ในการจัดการศึกษาในสถานประกอบกิจการ
  เพื่อเพิ่มโอกาสทางการศึกษาให้แก่พนักงานและผู้สนใจที่อยู่ในชุมชนใกล้เคียงให้มีการศึกษาอย่างทั่วถึง
  ซึ่งบริษัทฯได้เปิดศูนย์การศึกษานอกโรงเรียนภายในโรงงานทั้ง 3 สาขา คือ สาขาบางปู
  สาขาอมตะนคร ชลบุรี และสาขาโคราช

12.6 รางวัลต่างๆ ที่ได้รับในปี พ.ศ. 2551

1) รางวัลทูบีนัมเบอร์วันในสถานประกอบการระดับภาค

  เป็นรางวัลที่มอบให้สถานประกอบการที่มีการรณรงค์และทำกิจกรรมต่อต้านยาเสพติดทั้งในสถานประกอบการและชุมชนใกล้เคียง
  ซึ่งโรงงานสาขาโคราชเคยได้รับรางวัลทูบีนัมเบอร์วันในสถานประกอบการระดับจังหวัด ในปี
  พ.ศ. 2550 ในปี พ.ศ. 2551
  ได้รับการคัดเลือกเป็นตัวแทนจังหวัดนครราชสีมาในการเข้าประกวดอีกครั้ง
  และได้รับรางวัลทูบีนัมเบอร์วันในสถานประกอบการระดับภาคตะวันออกเฉียงเหนือ
  จากทูลกระหม่อมหญิงอุบลรัตนราชกัญญาสิริวัฒนาพรรณวดี เมื่อวันที่ 21 มีนาคม พ.ศ. 2551

2) ใบรับรอง มรท.8001-2546 ระดับสมบูรณ์ ขั้นริเริ่ม

  เมื่อวันที่ 9 เมษายน พ.ศ. 2551 โรงงานสาขาโคราชได้รับใบรับรอง มรท.8001-2546
  ระดับสมบูรณ์ ขั้นริเริ่ม จากกรมสวัสดิการและคุ้มครองแรงงาน กระทรวงแรงงาน
  ซึ่งมอบให้สถานประกอบการที่มีการจัดการด้านแรงงานตามระบบมาตรฐานแรงงานของกระทรวงแรงงาน
  ทั้งนี้เพื่อส่งเสริมและพัฒนาให้สถานประกอบการมีระบบการจัดการแรงงานที่ดี
  และแรงงานของบริษัทฯได้รับการคุ้มครองและการปฏิบัติอย่างเป็นธรรม
  ตลอดจนมีคุณภาพชีวิตที่ดีขึ้น โดยบริษัทฯเคยได้รับรางวัลในด้านนี้มาแล้วในปี พ.ศ. 2549

3) รางวัลดีเด่นประเภทผู้บริหารโรงงานควบคุม

  เมื่อวันที่ 30 กรกฎาคม พ.ศ. 2551
  บริษัทฯได้รับรางวัลดีเด่นประเภทผู้บริหารโรงงานควบคุมด้านอนุรักษ์พลังงานจากงาน Thailand
  Energy Award 2008 จากรัฐมนตรีว่าการกระทรวงพลังงาน
  ซึ่งจัดโดยกรมพัฒนาพลังงานทดแทนและอนุรักษ์พลังงาน กระทรวงพลังงาน
  และมีสถานประกอบการเข้าร่วมประกวดจำนวน 137 แห่ง

4) รางวัลสถานประกอบการดีเด่นด้านแรงงานสัมพันธ์และสวัสดิการแรงงาน ประจำปี 2551

  เมื่อวันที่ 23 กันยายน พ.ศ. 2551
  โรงงานสาขาโคราชได้รับรางวัลสถานประกอบกิจการดีเด่นด้านแรงงานสัมพันธ์และสวัสดิการแรงงานประจำปี
  2551 จากรัฐมนตรีว่าการกระทรวงแรงงาน ทั้งนี้
  บริษัทฯได้รับรางวัลดังกล่าวติดต่อกันหลายปีแล้ว โดยพิจารณาจากข้อมูลทั้งหมด 3
  ส่วนของสถานประกอบการ ได้แก่ ข้อมูลสถานประกอบการ ข้อมูลด้านแรงงานสัมพันธ์
  และข้อมูลด้านสวัสดิการแรงงาน

  5)
  รางวัลหน่วยงานเอกชนดีเด่นที่ดำเนินการตามมาตรการ/แนวทางป้องกันและแก้ไขปัญหายาเสพติด
  จังหวัดนครราชสีมา ประจำปี 2551 (กระบวนการคืนคนดีสู่สังคม)

  เมื่อวันที่ 15 ตุลาคม พ.ศ. 2551
  โรงงานสาขาโคราชได้รับรางวัลการเป็นหน่วยงานเอกชนที่ได้ดำเนินการตามมาตรการ/แนวทางป้องกันและแก้ไขปัญหายาเสพติด
  จังหวัดนครราชสีมา ประจำปี 2551 (กระบวนการคืนคนดีสู่สังคม)
  จากผู้ว่าราชการจังหวัดนครราชสีมา

6) รางวัลสถานประกอบการดีเด่นด้านการจ้างงานคนพิการ

  เมื่อวันที่ 3 พฤศจิกายน พ.ศ. 2551
  โรงงานสาขาโคราชได้รับรางวัลสถานประกอบการดีเด่นด้านการจ้างงานคนพิการ จาก
  รัฐมนตรีว่าการกระทรวงการพัฒนาสังคมและความมั่นคงของมนุษย์
  เนื่องจากบริษัทฯได้สนับสนุนการจ้างงานคนพิการในสัดส่วนที่กฎหมายกำหนด
  โดยปัจจุบันบริษัทฯมีพนักงานที่เป็นคนพิการทั้งหมด 12 คน ซึ่งพิการทางหู พิการทางสายตา
  และพิการทางอวัยวะ ทั้งนี้ บริษัทฯได้รับรางวัลดังกล่าวเป็นปีที่สองติดต่อกัน

  7)
  โล่ประกาศเกียรติคุณผู้ให้การสนับสนุนและจัดหาผู้บริจาคโลหิตในโครงการมอบโลหิตด้วยใจถวายในหลวง

  ในวันที่ 1 ธันวาคม พ.ศ. 2551
  โรงงานสาขาโคราชได้เข้ารับโล่ประกาศเกียรติคุณผู้ให้การสนับสนุนและจัดหาผู้บริจาคโลหิตในโครงการมอบโลหิตด้วยใจถวายในหลวงจากประธานคณะกรรมการจัดหาและส่งเสริมผู้ให้โลหิตแห่งประเทศไทยสภากาชาดไทย
  ซึ่งโรงงานสาขาโคราชได้จัดกิจกรรมบริจาคโลหิตอย่างต่อเนื่องทั้งหมด 3 ครั้ง ตลอดทั้งปี พ.ศ.
  2551